JWD จัดงบ 160 ลบ.สร้างคลังสินค้า Built-to-Suit ประเดิม “นิคมนวนคร”
JWD จัดงบ 160 ลบ.สร้างคลังสินค้า Built-to-Suit ประเดิม “นิคมนวนคร”
18 พ.ย. 2563

นายชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า บริษัทรุกขยายธุรกิจด้านการลงทุน เข้าสู่การพัฒนาและรับบริหารอาคารคลังสินค้าที่ออกแบบและก่อสร้างตามความต้องการของลูกค้า (Built-to-Suit Warehouse) เช่น การออกแบบและก่อสร้างคลังสินค้าเคมีภัณฑ์และสินค้าอันตราย, คลังสินค้าห้องเย็น เป็นต้น ซึ่งต้องอาศัยประสบการณ์และความเชี่ยวชาญเฉพาะด้าน โดยโมเดลธุรกิจดังกล่าวบริษัทฯ จะเป็นผู้ลงทุนที่ดินและก่อสร้างอาคารคลังสินค้า เมื่อพัฒนาแล้วเสร็จทางลูกค้าจะทำสัญญาเช่าและสัญญาจ้างบริหารอาคารในระยะยาว ซึ่งจะทำให้บริษัทฯ มีรายได้ประจำในระยะยาว
ล่าสุด JWD ได้ใช้งบลงทุนกว่า 160 ล้านบาท ซื้อที่ดินและดำเนินการก่อสร้างอาคารคลังสินค้าแบบ Built-to-Suit แห่งแรก ให้แก่ CRANE WORLDWIDE LOGISTICS ซึ่งเป็นผู้ให้บริการโลจิสติกส์และตัวแทนรับขนส่งสินค้าระหว่างประเทศระดับโลก โดยคลังสินค้าดังกล่าวมีพื้นที่กว่า 6,000 ตารางเมตร ออกแบบเพื่อใช้จัดเก็บสินค้าเคมีภัณฑ์ ตั้งอยู่ภายในนิคมอุตสาหกรรม นวนคร จังหวัดปทุมธานี รองรับสินค้าของ ECOLAB ซึ่งเป็นผู้นำระดับโลกด้านการจัดการน้ำ บริการเพื่อสุขอนามัยและป้องกันการติดเชื้อรายใหญ่
โดยอาคารคลังสินค้าดังกล่าว เริ่มเปิดดำเนินการตั้งแต่เดือนพฤศจิกายน 2563 เป็นต้นไป โดย CRANE WORLDWIDE LOGISTICS ได้ทำสัญญาเช่าใช้คลังสินค้ากับบริษัทฯ เป็นระยะเวลา 15 ปี และสัญญาว่าจ้างบริษัทฯ เพื่อบริหารอาคารเป็นระยะเวลา 10 ปี วงเงินตามสัญญารวมกว่า 400 ล้านบาท ซึ่ง JWD จะทยอยรับรู้รายได้จากค่าเช่าและค่าบริหารอาคารอย่างต่อเนื่องทุกเดือนตลอดอายุสัญญา
การลงทุนครั้งนี้ถือเป็นการขยายทำเลการให้บริการคลังสินค้าเข้าสู่พื้นที่กรุงเทพฯ โซนเหนือเป็นครั้งแรก ซึ่งเป็นทำเลเชิงยุทธศาสตร์ (Strategic Location) ที่สำคัญ จากปัจจุบันที่ JWD มีธุรกิจคลังสินค้าในทำเลอื่น ๆ เช่น แหลมฉบัง บางนา สุวินทวงศ์ มหาชัย เป็นต้น ซึ่งจะส่งผลดีต่อการขยายขีดความสามารถให้บริการด้านโลจิสติกส์และซัพพลายเชน ครอบคลุมพื้นที่ภาคกลางตอนบนและภาคตะวันออกเฉียงเหนืออีกด้วย
“เรามีแผนขยายธุรกิจด้านการลงทุน ในรูปแบบการสร้างคลังสินค้าให้เช่า การก่อสร้างคลังตามความต้องการองลูกค้า รวมทั้งโมเดลร่วมทุนกับลูกค้าเพื่อสร้างและบริหารคลังสำหรับลูกค้าเฉพาะราย อย่างต่อเนื่อง ปัจจุบันมีลูกค้ารายใหม่ที่อยู่ระหว่างการเจรจา และจะขยายการลงทุนในรูปแบบ Built-to-Suit Warehouse และโมเดลการร่วมทุนกับลูกค้า ในกลุ่มคลังสินค้าห้องเย็น ส่วนแผนงานในอนาคตเราต้องการนำสินทรัพย์เหล่านี้จัดตั้งกองทรัสต์ เพื่อระดมทุนนำมาใช้ต่อยอดการขยายธุรกิจเพื่อก้าวเป็นผู้นำธุรกิจในภูมิภาคนี้” นายชวนินทร์ กล่าว
ด้านนายรอย ตัน กรรมการผู้จัดการ อินโด-ไชน่า บริษัท เครน เวิลด์ไวล์ โลจิสติกส์ (ประเทศไทย) กล่าวว่า มีความมั่นใจที่มอบหมายให้ JWD ดูแลโปรเจ็คดังกล่าว เนื่องจากบริษัทมีความเชี่ยวชาญด้านโลจิสติกส์และการบริหารคลังสินค้า โดยเฉพาะคลังสินค้าเพื่อจัดเก็บเคมีภัณฑ์และสินค้าอันตรายที่ต้องอาศัยประสบการณ์และความชำนาญเฉพาะด้าน เพื่อการจัดการที่มีประสิทธิภาพและมีความปลอดภัยสูง ซึ่ง JWD สามารถดำเนินการออกแบบก่อสร้างอาคารได้อย่างรวดเร็วและมีคุณภาพ ปัจจุบันได้เริ่มนำเคมีภัณฑ์เข้าจัดเก็บในคลังสินค้าแล้ว และเชื่อว่าจะสามารถบริหารจัดการสต็อกสินค้าได้อย่างมีประสิทธิภาพ ตอบสนองความต้องการของลูกค้า (ECOLAB) ได้อย่างดี